L'emprim teater professiunal en rumantsch grischun

Il mais d'october ha gì lieu a Cuira in teater da tut speziala tempra, in gieu cun sumbrivas. Inspirà da la tecnica dal film da Fritz Lang ha il reschissur ed autur dal toc, Manfred Ferrari, inscenà cun Claudia Carigiet, Rene Schnoz e Michael Wolf la ditga da “La mort stancla”. I sa tracta d'in drama da muntogna che gioga sin ed enturn il Morteratsch. Quest culm vegn protegì dals umans d'in spiert ch'è ina figura tranter vita e mort. EI è condemnà a questa lavur e na po fugir dad ella. Qua perda in giuven giagliard la vita sin il culm. La giuvna dunna desperada vul pli gugent murir che viver senza ses amant. La finala surmunta sia amur il spiert dal culm, e quel surlascha ad ella ses post per ch'ella possia en etern viver en la vischinanza da ses charezzà. L'inscenaziun d'in tema surreal sco quel cun sumbrivas è ina idea excellenta. La reducziun sin conturas e figuras en nair-alv dat ad aspectaturas ed aspectaturs la pussaivladad da laschar reger l'atgna fantasia e tegnair la realitad sin distanza. La translaziun dal toc en rumantsch grischun ha Flurin Spescha procurà. L'actura ed ils acturs professiunalists han demonstrà che quest nov linguatg da standard è adattà fitg bain per la tribuna e vegn chapì senza difficultads. Ina part impurtanta dal toc èn las ramurs e la musica, cumponida e sunada da Jürg Bariletti. Quella stgaffescha l'atmosfera dal toc e dat a quel ina ulteriura dimensiun. IgI è er previs da mussar “La mort stancla” en divers lieus da la Bassa, en la claustra da Muster, en la scola media a Samedan ed en l'Engiadina bassa.

[Pagina rumantscha]